CELEX: 32009D0455
Language: hu
Date: 2009-05-06 00:00:00
Title: Az Európai Parlament és a Tanács 455/2009/EK határozata ( 2009. május 6. ) a 76/769/EGK tanácsi irányelvnek a diklór-metán forgalmazásának és felhasználásának korlátozása tekintetében való módosításáról (EGT-vonatkozású szöveg )

3.6.2009   
            
            
               HU
            
            
               Az Európai Unió Hivatalos Lapja
            
            
               L 137/3
            
         
      AZ EURÓPAI PARLAMENT ÉS A TANÁCS 455/2009/EK HATÁROZATA
   
   (2009. május 6.)
   a 76/769/EGK tanácsi irányelvnek a diklór-metán forgalmazásának és felhasználásának korlátozása tekintetében való módosításáról
   (EGT-vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 95. cikkére,
   tekintettel a Bizottság javaslatára,
   tekintettel az Európai Gazdasági és Szociális Bizottság véleményére (1),
   a Szerződés 251. cikkében megállapított eljárásnak megfelelően, (2)
   
   mivel:
   
               (1)
            
            
               A festékeltávolítókban található diklór-metán (a továbbiakban: a diklór-metán) az emberi egészséget érintő veszélyeit több tanulmány (3) is értékelte, és arra a következtetésre jutottak, hogy a Közösség egész területén kockázatcsökkentő intézkedésekre van szükség a diklór-metán ipari, szakmai és fogyasztói felhasználására vonatkozóan, az emberi egészségre gyakorolt kockázatok csökkentése érdekében. A tanulmányok eredményeit a Bizottság toxicitási, ökotoxicitási és környezetvédelmi tudományos bizottsága (CSTEE, későbbi neve: egészségügyi és környezeti kockázatok tudományos bizottsága (SCHER)) értékelte, amely megerősítette, hogy a festékeltávolítókból felszabaduló diklór-metán kockázatot jelent az emberi egészségre.
            
         
               (2)
            
            
               Annak érdekében, hogy az egészség védelme minden felhasználási kategóriában (ipari, szakmai és lakossági) magas szintű legyen, korlátozni kell a diklór-metánt tartalmazó festékeltávolítók forgalmazását és felhasználását.
            
         
               (3)
            
            
               A diklór-metánt tartalmazó festékeltávolítókat a lakosság házilag festék, lakk és zománc eltávolítására használja, kül- és beltéren egyaránt. A diklór-metán biztonságos lakossági felhasználása képzéssel vagy figyelemmel kíséréssel nem biztosítható. Ezért a diklór-metánt tartalmazó festékeltávolítóknak a lakosságot érintő veszélyei kiküszöbölésére irányuló egyetlen hatásos intézkedés az ilyen festékeltávolítók lakosság részére történő forgalmazásának, értékesítésének és felhasználásának megtiltása.
            
         
               (4)
            
            
               A diklór-metánt tartalmazó festékeltávolítók szállítói láncában a forgalomból való fokozatos kivonás arányos biztosítása érdekében különböző dátumokat kell rögzíteni az első forgalomba hozatal, illetve a lakossági felhasználásra szánt és a szakmai felhasználóknak történő végső értékesítés megtiltására.
            
         
               (5)
            
            
               Mivel a lakosság a szakmai és ipari felhasználók szállítói láncán keresztül a tiltás ellenére is hozzájuthat diklór-metánt tartalmazó festékeltávolítókhoz, a terméken figyelmeztető mondatot kell elhelyezni.
            
         
               (6)
            
            
               Az Európában az utóbbi 18 évben nyilvántartott ipari és szakmai felhasználások alkalmával bekövetkezetett halálesetek elsősorban a nem kielégítő szellőzésnek, a nem megfelelő egyéni védőeszközöknek, a nem megfelelő merítőkádak használatának és a diklór-metánnak való túlzott mértékű expozíciónak tulajdoníthatók. Ezért a szakmai és ipari felhasználások alkalmával felmerülő kockázatok ellenőrzése és csökkentése céljából korlátozásokat kell bevezetni.
            
         
               (7)
            
            
               A szakmai felhasználókra általában kiterjednek a munkavállalók védelmére vonatkozó jogszabályok. Számos szakmai tevékenységre azonban gyakran az ügyfél helyiségeiben kerül sor, ahol sokszor nem érvényesíthető az egészségi kockázatok kezelésére, ellenőrzésére és csökkentésére vonatkozó összes megfelelő intézkedés. Az önálló vállalkozókra ezenkívül nem terjednek ki a munkavállalók védelmére vonatkozó közösségi jogszabályok, és megfelelő képzésre lenne szükségük, mielőtt diklór-metánt tartalmazó szerekkel festékeltávolítást végeznének.
            
         
               (8)
            
            
               A diklór-metánt tartalmazó festékeltávolítóknak a szakmai felhasználók számára történő forgalomba hozatalát és általuk történő felhasználását ezért – egészségük védelme, illetve a halálesetek és a nem halálos balesetek számának csökkentése érdekében – meg kell tiltani. Mindazonáltal ha a diklór-metán helyettesítése különösen bonyolultnak vagy nem megfelelőnek bizonyul, a tagállamoknak lehetőséget kell kapniuk, hogy engedéllyel rendelkező szakmai felhasználók számára továbbra is megengedjék a diklór-metán használatát. A tagállamok felelőssége, hogy jóváhagyják és figyelemmel kísérjék az ilyen eltérést, amelynek a különleges feltételekre vonatkozó kötelező képzésen kell alapulnia. A munkaadóknak és az önálló vállalkozóknak azonban lehetőség szerint kerülniük kell a diklór-metán használatát, mégpedig olyan vegyi anyaggal vagy eljárással való helyettesítése révén, amely az alkalmazás körülményei között nem, vagy csak kisebb mértékben veszélyezteti a munkavállalók egészségét és biztonságát.
            
         
               (9)
            
            
               Az ipari tevékenységek során nyilvántartott halálesetek és nem halálos balesetek száma arra utal, hogy a diklór-metánt használó munkavállalókra vonatkozó munkahelyi jogszabályokat nem tartják be megfelelően. A diklór-metánnak való expozíció továbbra is magas, így az ipari létesítményekben foglalkoztatottakra vonatkozóan további kockázatcsökkentő intézkedéseket kell alkalmazni. Az expozíció minimalizálását, és ahol műszakilag lehetséges, a releváns munkahelyi expozíciós határértékeknek való megfelelést biztosító megelőző intézkedéseket kell elfogadni; ilyen például a munkahely hatékony szellőzése, a diklór-metán merítőkádakból való párolgásának minimalizálását szolgáló intézkedések, a diklór-metán merítőkádakban való biztonságos kezelésére vonatkozó intézkedések, a megfelelő egyéni védőeszköz, valamint a megfelelő tájékoztatás és képzés.
            
         
               (10)
            
            
               Az egyéni védőeszközöknek meg kell felelniük az egyéni védőeszközökre vonatkozó tagállami jogszabályok közelítéséről szóló, 1989. december 21-i 89/686/EGK tanácsi irányelvnek (4).
            
         
               (11)
            
            
               Az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelvet (5) ezért ennek megfelelően módosítani kell.
            
         
               (12)
            
            
               Az irányelv nem sérti a munkavállalók védelmére vonatkozó minimumkövetelményeket meghatározó közösségi jogszabályokat, így a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelvet (6), valamint az ezen alapuló egyedi irányelveket, különösen a munkájuk során rákkeltő anyagokkal és mutagénekkel kapcsolatos kockázatoknak kitett munkavállalók védelméről szóló, 2004. április 29-i 2004/37/EK európai parlamenti és tanácsi irányelvet (hatodik egyedi irányelv a 89/391/EGK tanácsi irányelv 16. cikkének (1) bekezdése értelmében) (kodifikált változat) (7) és a munkájuk során vegyi anyagokkal kapcsolatos kockázatoknak kitett munkavállalók egészségének és biztonságának védelméről szóló, 1998. április 7-i 98/24/EK tanácsi irányelvet (tizennegyedik egyedi irányelv a 89/391/EGK irányelv 16. cikkének (1) bekezdése értelmében) (8),
            
         ELFOGADTA EZT A HATÁROZATOT:
   1. cikk
   A 76/769/EGK irányelv I. melléklete e határozat mellékletének megfelelően módosul.
   2. cikk
   Ez a határozat az Európai Unió Hivatalos Lapjában való kihirdetését követő harmadik napon lép hatályba.
   3. cikk
   Ennek a határozatnak a tagállamok a címzettjei.
   
      Kelt Strasbourgban, 2009. május 6-án.
      
         
            az Európai Parlament részéről
         
         
            az elnök
         
         H.-G. PÖTTERING
         
      
      
         
            a Tanács részéről
         
         
            az elnök
         
         J. KOHOUT
         
      
   
   
      (1)  HL C 77., 2009.3.31., 29. o.
   
      (2)  Az Európai Parlament 2009. január 14-i véleménye (a Hivatalos Lapban még nem tették közzé) és a Tanács 2009. április 23-i határozata.
   
      (3)  Methylene chloride: Advantages and drawbacks of possible market restrictions in the EU. TNO-STB study finalised in November 1999, http://ec.europa.eu/enterprise/chemicals/studies_en.htm; Effectiveness of vapour retardants in reducing risks to human health from paint strippers containing dichloromethane by ETVAREAD expert group. Final report published in April 2004, http://ec.europa.eu/enterprise/chemicals/studies_en.htm; Impact assessment of potential restrictions on the marketing and use of dichloromethane in paint stripper. RPA study finalised in April 2007, http://ec.europa.eu/enterprise/chemicals/studies_en.htm
   
      (4)  HL L 399., 1989.12.30., 18. o.
   
      (5)  HL L 262., 1976.9.27., 201. o.
   
      (6)  HL L 183., 1989.6.29., 1. o.
   
      (7)  HL L 158., 2004.4.30., 50. o.
   
      (8)  HL L 131., 1998.5.5., 11. o.
   
      MELLÉKLET
      A 76/769/EGK irányelv I. melléklete a következő bejegyzéssel egészül ki:
      
         
                     „58.
                     Diklór-metán
                     CAS-szám: 75-09-2
                     EC-szám: 200-838-9
                  
                  
                     
                                 1.
                              
                              
                                 Diklór-metánt 0,1 tömegszázalékos, vagy azt meghaladó koncentrációban tartalmazó festékeltávolító:
                                 
                                             a)
                                          
                                          
                                             nem hozható első alkalommal forgalomba a lakosság vagy szakmai felhasználók számára 2010. december 6-tól;
                                          
                                       
                                             b)
                                          
                                          
                                             nem hozható forgalomba a lakosság vagy szakmai felhasználók számára 2011. december 6-tól;
                                          
                                       
                                             c)
                                          
                                          
                                             nem használható szakmai felhasználók által 2012. június 6-tól.
                                          
                                       E pont alkalmazásában:
                                 i.   »szakmai felhasználó«: minden olyan természetes vagy jogi személy, ideértve munkavállalókat és önálló vállalkozókat is, aki ipari létesítményen kívüli szakmai tevékenysége során festékeltávolítást végez;
                                 ii.   »ipari létesítmény«: olyan létesítmény, ahol festékeltávolító tevékenység zajlik.
                              
                           
                                 2.
                              
                              
                                 Az 1. ponttól eltérően a tagállamok megengedhetik a területükön és bizonyos tevékenységek esetében a diklór-metánt tartalmazó festékeltávolító használatát a külön képzésben részesült szakmai felhasználók számára és megengedhetik az ilyen festékeltávolítók forgalomba helyezését ezen szakmai felhasználók ellátása céljából.
                                 Az ezen eltérést alkalmazó tagállamok megfelelő rendelkezéseket határoznak meg a diklór-metánt tartalmazó festékeltávolítót használó szakmai felhasználók egészségének és biztonságának védelme érdekében, és ezekről tájékoztatják a Bizottságot.
                                 Ezen rendelkezések tartalmazzák azt a követelményt, hogy a szakmai felhasználónak a működése szerinti tagállam által elfogadott tanúsítvánnyal, vagy erről okirati bizonyítékkal, vagy az adott tagállam egyéb jóváhagyásával kell rendelkeznie, amely bizonyítja, hogy megfelelően képzett és képesített a diklór-metánt tartalmazó festékeltávolító használatához.
                                 A Bizottság jegyzéket készít az e bekezdésben foglalt eltérést alkalmazó tagállamokról, és azt az interneten a nyilvánosság számára hozzáférhetővé teszi.
                              
                           
                                 3.
                              
                              
                                 A 2. pontban említett eltérést igénybe vevő szakmai felhasználók csak az e rendelkezést alkalmazó tagállamokban működhetnek.
                                 A 2. pontban említett képzés legalább a következőket tartalmazza:
                                 
                                             a)
                                          
                                          
                                             egészségi kockázatok tudatosítása, értékelése és kezelése, beleértve az olyan, már létező helyettesítőkről vagy folyamatokról szóló tájékoztatást, amelyek alkalmazásuk körülményei között kevésbé veszélyeztetik a munkavállalók egészségét és biztonságát;
                                          
                                       
                                             b)
                                          
                                          
                                             megfelelő szellőzés használata;
                                          
                                       
                                             c)
                                          
                                          
                                             megfelelő egyéni védőeszközök használata, amelyek megfelelnek a 89/686/EGK irányelvnek.
                                          
                                       A munkaadók és az önálló vállalkozók lehetőség szerint olyan vegyi anyaggal vagy folyamattal helyettesítik a diklór-metánt, amely az alkalmazás körülményei között nem, vagy csak kisebb mértékben veszélyezteti a munkavállalók egészségét és biztonságát.
                                 A szakmai felhasználó valamennyi vonatkozó biztonsági intézkedést alkalmaz a gyakorlatban, beleértve az egyéni védőeszközök használatát.
                              
                           
                                 4.
                              
                              
                                 A munkavállalók védelmével kapcsolatos egyéb közösségi jogszabályok sérelme nélkül, a diklór-metánt 0,1 tömegszázalékos, vagy azt meghaladó koncentrációban tartalmazó festékeltávolító csak akkor használható ipari létesítményekben, ha legalább a következő feltételek teljesülnek:
                                 
                                             a)
                                          
                                          
                                             hatékony szellőzés valamennyi kezelési területen, különösen a nedves kezelés és a festéktől megtisztított árucikkek szárítása tekintetében: helyi légelszívás a merítőkádaknál, kiegészítve e területek gépi szellőztetésével az expozíció minimalizálása és, ahol műszakilag lehetséges, a releváns munkahelyi expozíciós határértékeknek való megfelelés biztosítása érdekében;
                                          
                                       
                                             b)
                                          
                                          
                                             intézkedések biztosítják a merítőkádakból való kipárolgás minimalizálását, beleértve: a merítőkádakat a betöltés és kiürítés kivételével lefedő tetőket; a megfelelő betöltő és kiürítő rendszert a merítőkádaknál; valamint a kiürítést követően a kádak vízzel vagy sóoldattal való kimosását az oldószer eltávolítása érdekében;
                                          
                                       
                                             c)
                                          
                                          
                                             intézkedések biztosítják a diklór-metán biztonságos kezelését a merítőkádakban, ideértve a festékeltávolítót a merítőkádakba és azokból szállító csöveket és csővezetékeket, valamint a kádak tisztítására és az üledék eltávolítására megfelelő rendszert is;
                                          
                                       
                                             d)
                                          
                                          
                                             rendelkezésre állnak a 89/686/EGK irányelvnek megfelelő, a következőket tartalmazó egyéni védőeszközök: megfelelő védőkesztyű, védőszemüveg és védőruha, valamint megfelelő, független légellátású légzésvédő eszköz, amennyiben másként nem megvalósítható a releváns munkahelyi expozíciós határértékeknek való megfelelés;
                                          
                                       
                                             e)
                                          
                                          
                                             megfelelő információk, betanítás és az eszközök használatára vonatkozó képzés az üzemeltetők számára.
                                          
                                       
                           
                                 5.
                              
                              
                                 Az anyagok és keverékek osztályozására, csomagolására és címkézésére vonatkozó egyéb közösségi rendelkezések sérelme nélkül, a diklór-metánt 0,1 tömegszázalékos, vagy azt meghaladó koncentrációban tartalmazó festékeltávolítókon 2011. december 6-tól jól láthatóan, olvashatóan és eltávolíthatatlanul fel kell tüntetni a következő szöveget:
                                 »Kizárólag ipari és a bizonyos EU-tagállamokban jóváhagyott szakmai felhasználók általi felhasználásra – ellenőrizze, hogy a felhasználás megengedett-e.«”